
הקובלנה
אזרח הגיש קובלנה לוועדת האתיקה כנגד חברת הכנסת עאידה תומא סלימאן בגין סרטון שהעלתה לעמוד הטוויטר שלה. בסרטון, חברת הכנסת תומא סלימאן ביקרה את החלטת ועדת האתיקה שניתנה בענינה ביום ה-15.11.23 (החלטה 19/25), ואמרה כי היא נועדה להשתיק את אלו המבקרים את מלחמת "חרבות ברזל". האזרח הקובל טען כי ישנה בעייתיות באמירות מעין אלה, בפרט כשהן נעשות באנגלית ומטרתן הכפשתה של ועדת האתיקה.
דיון והחלטת הוועדה
הוועדה מצרה על כך שלשיטת חברת הכנסת תומא סלימאן ועדת האתיקה מנסה להשתיק דעות ביקורתיות וכי היא אינה מקבלת את הנימוקים להחלטה בעניינה. עם זאת, כחלק מחופש הביטוי הפוליטי של חברי הכנסת הם זכאים לערער, למחות, לחלוק ולבקר את ההחלטות והפעולות השונות בהם נוקטים מוסדות השלטון, גורמים רשמיים אחרים, וכן  גם ביחס לוועדת האתיקה של הכנסת. זכות זו עומדת לחברי הכנסת גם כשהתבטאותם מקוממת וגם כשהיא אינה משקפת את המציאות נאמנה.
אמנם, לעמדת הוועדה, הביקורת של חברת הכנסת תומא סלימאן אינה מוצדקת, ויש בה אף אלמנט של הטעיה לנוכח הנמקות הוועדה בהחלטתה: האשמת צה"ל בביצוע פשע מלחמה; דבקות בהאשמה זו על ידי חברת הכנסת גם לאחר ההכחשה שפרסם דובר צה"ל; העיתוי של הפרסום; ההחלטה העקרונית של הוועדה בנוגע להתבטאויות בעת הלחימה; והמחשבה שהושקעה בו (החלטה 19/25). עם זאת, הוועדה החליטה פה אחד לדחות את הקובלנה, שכן  הסרטון של חברת הכנסת חוסה תחת חופש הביטוי הפוליטי הנתון לה.
ההחלטה תונח על שולחן הכנסת.

